Hukumat Din ishlari bo‘yicha qo‘mitaga aloqador yangi qaror qabul qilishi kutilyapti

Hukumatning “O‘zbekiston Respublikasi Vazirlar Mahkamasi huzuridagi Din ishlari bo‘yicha qo‘mita to‘g‘risidagi nizomni tasdiqlash haqida”gi qarori loyihasi muhokama uchun e'lon qilindi.
Nizomga ko‘ra, qo‘mita:
din ishlari sohasida yagona davlat siyosatining amalga oshirilishini ta'minlashga mas'ul vakolatli davlat boshqaruv organi hisoblanadi;
jamiyatda “jaholatga qarshi ma'rifat” ulug‘vor g‘oya asosida dinning asl insonparvarlik mohiyatini, ezgulik, tinchlik va insoniylik kabi fazilatlar azaliy qadriyatlar ifodasi ekanligini targ‘ib etish maqsadida barcha davlat va nodavlat notijorat tashkilotlariga bu boradagi faoliyatni amalga oshirishga ko‘maklashadi;
mamlakatdagi diniy-ijtimoiy jarayonlar hamda diniy bag‘rikenglikni ta'minlash masalalarini o‘rganish natijalari asosida ilmiy-tadqiqot ishlarini qo‘llab-quvvatlash, targ‘ibot va tashviqot tadbirlarini o‘tkazish choralarini ko‘radi.
Qo‘mita o‘z faoliyati yuzasidan O‘zbekiston Respublikasi Vazirlar Mahkamasiga bo‘ysunadi va hisobot beradi.
Quyidagilar qo‘mitaning asosiy vazifalari va faoliyat yo‘nalishlari hisoblanadi:
vijdon erkinligi va diniy tashkilotlar to‘g‘risidagi qonun hujjatlariga muvofiq din ishlari sohasida yagona davlat siyosatini amalga oshirish;
O‘zbekiston Respublikasining dunyoviy davlat tamoyilini amaliy ro‘yobga chiqarish, fuqarolarning vijdon erkinligi kafolatlarini himoya qilish;
diniy mutaassiblik va ekstremizm g‘oyalarini tarqatish, turli konfessiyalar o‘rtasida adovatni yuzaga keltirishga qaratilgan xatti-harakatlarga yo‘l qo‘ymaslik choralarini ko‘rish;
jamiyatda diniy-ma'rifiy muhit barqarorligi va e'tiqod erkinligiga tahdid tug‘dirishi mumkin bo‘lgan omillarni o‘rganish, tahlil qilish va ularning oldini olish choralarini ko‘rish, shuningdek, ushbu jarayonlarda diniy-ma'rifiy soha vakillarining ishtirokini kengaytirish;
davlat organlarining diniy tashkilotlar bilan o‘zaro aloqasi va hamkorligini muvofiqlashtirish hamda davlat siyosatida qonun hujjatlarida belgilangan tartibda ro‘yxatdan o‘tkazilgan diniy tashkilotlar manfaatlarini aks ettirish;
aholi orasida konfessiyalararo totuvlik va diniy bag‘rikenglikni mustahkamlash bo‘yicha targ‘ibot va tashviqot ishlarini olib borish;
fuqarolarning xorijiy davlatlarga hamda chet el fuqarolarining O‘zbekistonga ziyorat turizmini amalga oshirishi uchun shart-sharoitlar yaratish;
ekstremizm, separatizm va mutaassiblik g‘oyalari ta'siriga tushib qolgan shaxslarni, ayniqsa yoshlar va xotin-qizlarni sog‘lom hayotga qaytarish, jamiyatda tinchlik va totuvlik muhitini mustahkamlash borasida ma'rifiy-tarbiyaviy ishlarni olib borish, bu borada ilg‘or xorijiy tajriba asosida takliflar tayyorlash;
manfaatdor tashkilotlar bilan hamkorlikda aholining diniy-ijtimoiy jarayonlarga munosabatini o‘rganish bo‘yicha sotsiologik so‘rovlarni tashkil etish.
Qo‘mita o‘ziga yuklangan vazifalar va funksiyalarni bajarish uchun quyidagi huquqlarga ega:
davlat va xo‘jalik boshqaruvi, mahalliy ijro etuvchi hokimiyat organlari va boshqa davlat tashkilotlaridan Qo‘mita vakolatlariga kiruvchi masalalar bo‘yicha hujjatlar, statistik ma'lumotlar, tahliliy materiallar, xulosalar va boshqa axborotni olish;
Qo‘mitaga yuklangan vazifalar va funksiyalarni bajarish bilan bog‘liq normativ-huquqiy va boshqa hujjatlarning loyihalarini O‘zbekiston Respublikasi Prezidenti Administratsiyasiga yoki O‘zbekiston Respublikasi Vazirlar Mahkamasiga belgilangan tartibda kiritish;
Qo‘mita vakolatiga kiradigan masalalar bo‘yicha davlat va xo‘jalik boshqaruvi organlari, mahalliy davlat hokimiyati organlari faoliyatini muvofiqlashtirish;
Qo‘mita vakolatiga taalluqli masalalar bo‘yicha idoralararo tusga ega xalqaro shartnomalarni belgilangan tartibda tuzish;
Qo‘mita vakolatiga taalluqli masalalar bo‘yicha O‘zbekiston Respublikasi manfaatlarini xalqaro darajada belgilangan tartibda ifodalash;
Qo‘mita vakolatiga taalluqli masalalar ko‘rib chiqilganda davlat organlari va hay'atlari majlislarida ishtirok etish;
zimmasiga yuklangan vazifalar doirasida bevosita yoki idoraviy mansub tashkilotlar orqali xorijiy sohaviy idoralar, ilmiy va ta'lim muassasalari bilan hamkorlik qilish;
belgilangan tartibda Qo‘mita vakolatlariga kiruvchi masalalar bo‘yicha xorijiy davlatlarning vakolatli organlari bilan axborot almashish;
o‘z vakolatlari doirasida konferensiyalar, seminarlar, simpoziumlar, ko‘rgazmalar o‘tkazish, shuningdek, boshqa tashkilotlar tomonidan o‘tkaziladigan shunday tadbirlarda ishtirok etish;
zarurat bo‘lganda, Qo‘mitaning rasmiy taklifi bilan O‘zbekiston Respublikasiga tashrif buyurgan xorijiy delegatsiyalarning respublika hududidagi yashash va transport xarajatlarini Qo‘mitaning budjetdan tashqari jamg‘armasi mablag‘lari hisobidan milliy valutada qoplash yoki xarajatlari bo‘yicha to‘lovlarni amalga oshirish;
o‘z faoliyatini keng yoritish maqsadida Internet butunjahon axborot tarmog‘ida rasmiy veb-saytlar, shuningdek, ijtimoiy tarmoqlarda o‘z sahifalarini yaratish;
o‘z vakolatlari doirasida diniy tashkilotlarning, shu jumladan diniy o‘quv yurtlarining faoliyatini, ularning o‘quv jarayoni va dasturlarini, o‘quv-tarbiyaviy ishlarini, fanlar bo‘yicha o‘quv rejalarini, diniy mavzudagi ilmiy-tadqiqot ishlarini muvofiqlashtirish, ularga ushbu faoliyatni amalga oshirishda tashkiliy, huquqiy va metodik yordam ko‘rsatish;
diniy tashkilotlardan zarur axborotlarni belgilangan tartibda olish, shuningdek, ular tomonidan o‘tkaziladigan faoliyati bilan bog‘liq tadbirlarda qatnashish;
ilmiy markazlar, studiyalar, nashriyotlar va bosmaxonalar tashkil etish yuzasidan Vazirlar Mahkamasiga taklif kiritish;
qonun hujjatlarida belgilangan tartibda Qo‘mita xodimlarining mehnatiga haq to‘lash, rag‘batlantirish, mukofotlash va rag‘batlantirishning boshqa turlarini amalga oshirish;
yuklangan vazifalarni bajarish va faoliyatini zamonaviy talablarga muvofiq takomillashtirish uchun belgilangan tartibda kengashlar, komissiyalar, ishchi guruhlar va jamg‘armalar tashkil etish;
alohida vazifalarni bajarish uchun funksional bo‘linmalar tashkil qilish.
Qo‘mita qonun hujjatlariga muvofiq boshqa huquqlarga ham ega bo‘lishi mumkin.